b'\n_START_ARTICLE_\nJohan Linnemann (artilleriofficer)\n_START_SECTION_\nUddannelse og krigsdeltagelse\n_START_PARAGRAPH_\nHan var s\xc3\xb8n af agent, svensk-norsk vicekonsul Andreas Deichmann Linnemann og Ane Marie f. Smidt. Efter at v\xc3\xa6re blevet student kom han i 1846 p\xc3\xa5 Den kongelige milit\xc3\xa6re H\xc3\xb8jskole som sekondl\xc3\xb8jtnant \xc3\xa0 la suite i artilleriet. Krigen 1848 afbr\xc3\xb8d undervisningen, og Linnemann gjorde indtil november 1849 tjeneste ved de faste batterier p\xc3\xa5 Als, hvorefter han blev forsat til T\xc3\xb8jetaten og i 1850 fik premierl\xc3\xb8jtnants karakter. I 1853, da han opn\xc3\xa5ede selve graden, kom han til 1. artilleriregiment og blev i 1856 kaptajn af 2. klasse og suppleantl\xc3\xa6rer i artilleri og broslagning ved Den kongelige milit\xc3\xa6re H\xc3\xb8jskole samt \xc3\xa5ret efter l\xc3\xa6rer i samme fag, idet han tillige stilledes \xc3\xa0 la suite. Under krigen 1864 var han ansat ved K\xc3\xb8benhavns S\xc3\xb8bef\xc3\xa6stning, og han blev i 1865 konstrukt\xc3\xb8r ved artilleriet, hvorefter han ved udgangen af samme \xc3\xa5r opgav sin l\xc3\xa6rervirksomhed. Han konstruerede nu en riflet 11 tommers forladekanon, som blev fabrikeret i Finspong og pr\xc3\xb8veskudt sammesteds 1867, samt derefter en 11 tommers bagladekanon, men f\xc3\xb8rst efter at han under en rejse 1869 til Frankrig havde gjort sig bekendt med den franske marines bagladekanoner og ved en rejse 1872 til forskellige stater med disses felt-, kyst- og f\xc3\xa6stningsartilleri, blev en s\xc3\xa5dan pjece endelig fastsl\xc3\xa5et. Han var tillige medlem af en m\xc3\xa6ngde kommissioner, deriblandt fra 1874-77 af den kommission, som foreslog anskaffelsen af feltartillerimateriellet af 1876. Linnemann blev Ridder af Dannebrog 1867 og Dannebrogsmand 1874.\n_START_SECTION_\nTekniske reformer\n_START_PARAGRAPH_\nFra 1874-76 gjorde Linnemann tjeneste som Batterichef ved 1. artilleriregiment og udn\xc3\xa6vntes sidstn\xc3\xa6vnte \xc3\xa5r til oberst og midlertidig stabschef ved artilleriet. Kort efter stilledes han til r\xc3\xa5dighed for Artilleristaben, men var fra 1879-83 virkelig stabschef. S\xc3\xa5 udn\xc3\xa6vntes han til chef for 1. artilleriregiment, sendtes i 1886 til Rusland for at overv\xc3\xa6re man\xc3\xb8vrerne ved Krasnoje Selo og i 1889 til Frankrig; tillige var han stadig formand for eller medlem af forskellige kommissioner. 1889 blev Linnemann generalmajor af artilleriet m.m. samt generalinspekt\xc3\xb8r for s\xc3\xb8artilleriet, og da K\xc3\xb8benhavns Bef\xc3\xa6stning var under bygning, p\xc3\xa5tr\xc3\xa6ngte der sig mange sp\xc3\xb8rgsm\xc3\xa5l til hans afg\xc3\xb8relse, i hvilken anledning ogs\xc3\xa5 forskellige tjenesterejser foretoges, s\xc3\xa5ledes til Frankrig (1891), Meppen og Essen (1893 og 1894). P\xc3\xa5 alle artilleritekniske omr\xc3\xa5der var der i det hele en st\xc3\xa6rk udvikling, og Linnemann havde en v\xc3\xa6sentlig andel i tilvejebringelsen af magasingev\xc3\xa6ret model 1889, og desuden indf\xc3\xb8rte han r\xc3\xb8gsvagt krudt, anskaffede nyt skyts og lysmateriel til land- og s\xc3\xb8bef\xc3\xa6stningen, brisantgranater og lod et kanonv\xc3\xa6rksted indrette.\n_START_SECTION_\nAdministrative reformer\n_START_PARAGRAPH_\nOgs\xc3\xa5 i organisatorisk henseende fremkom ved H\xc3\xa6rloven af 13. april 1894 store forandringer i artilleriet; den v\xc3\xa6sentligste var vistnok f\xc3\xa6stningsartilleriets for\xc3\xb8gelse og feltartilleriets forandrede uddannelse, men tillige foretoges i 1895 som f\xc3\xb8lge af denne lov en fors\xc3\xb8gsvis sondring i artilleriets \xc3\xb8verste styrelse mellem den tekniske og den taktiske tjeneste, idet den f\xc3\xb8rstn\xc3\xa6vnte underlagdes en direkt\xc3\xb8r for artilleriets tekniske tjeneste, medens forretningerne som generalinspekt\xc3\xb8r forblev hos artillerigeneralen, hvis myndighed blev en del indskr\xc3\xa6nket._NEWLINE_1884 blev han Kommand\xc3\xb8r af 2. grad af Dannebrog, og i 1891 blev Linnemann Kommand\xc3\xb8r af Dannebrog af 1. grad, og samme efter\xc3\xa5r attacheredes han kejser Alexander III af Rusland under dennes ophold her i landet. 1896 fik Linnemann p\xc3\xa5 grund af alder sin afsked fra milit\xc3\xa6rtjenesten og udn\xc3\xa6vntes samtidig til Storkors af Dannebrog._NEWLINE_18. april 1855 \xc3\xa6gtede han Caroline Mathilde Christensen, datter af sognepr\xc3\xa6st C.P. Christensen til Gadstrup og Syv._NEWLINE_Han er begravet p\xc3\xa5 Garnisons Kirkeg\xc3\xa5rd._NEWLINE_Der findes et portr\xc3\xa6tmaleri af Frederik Vermehren udf\xc3\xb8rt 1903 (Det Nationalhistoriske Museum p\xc3\xa5 Frederiksborg Slot). Desuden fotografier.'